RESOLUCIÓN do 16 de setembro de 2011, da Secretaría Xeral de Modernización e Innovación Tecnolóxica, pola que se modifica o prazo de execución e presentación da documentación xustificativa establecida na Resolución do 24 de marzo de 2011 pola que se establecen as bases reguladoras para a concesión, en réxime de concorrencia competitiva, das subvencións destinadas a entidades sen ánimo de lucro para actuacións de difusión relacionadas co desenvolvemento da sociedade da información na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013 e se procede á súa convocatoria para 2011 (procedemento administrativo PR521A).
Consellería de Presidencia, Administracións Públicas e Xustiza — III. Outras disposicións — 29/09/2011

O día 31 de marzo de 2011 publicouse no
Diario Oficial de Galicia
a Resolución do 24 de marzo de 2011, da Secretaría Xeral de Modernización e Innovación Tecnolóxica, pola que se establecen as bases reguladoras para a concesión, en réxime de concorrencia competitiva, das subvencións destinadas a entidades sen ánimo de lucro, para actuacións de difusión relacionadas co desenvolvemento da sociedade da información na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013 e se procede á súa convocatoria para 2011 (procedemento administrativo PR521A).
Nos artigos 2.1 e 18.1 das bases reguladoras da Resolución do 24 de marzo de 2011 establécese que os beneficiarios terán de prazo para executar os proxectos e presentar a documentación xustificativa ata o 30 de setembro de 2011. Tendo en conta o elevado número de solicitudes presentadas e co fin de garantir a maior eficacia posible das referidas subvencións, e dado que non causa prexuízo a terceiros, considérase necesario modificar os artigos anteditos coa finalidade de ampliar os prazos previstos.
De acordo co anterior, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo 1.
A redacción do primeiro parágrafo do artigo 2. Actuacións subvencionables, das bases reguladoras da Resolución do 24 de marzo de 2011, no inciso que dispón «considéranse gastos subvencionables aqueles que de xeito indubidable respondan á natureza da actividade subvencionada e deberán estar realizados e efectivamente pagados entre o 1 de xaneiro de 2011 e o 30 de setembro de 2011», pasa a ter a seguinte redacción: «considéranse gastos subvencionables aqueles que de xeito indubidable respondan á natureza da actividade subvencionada e deberán estar realizados e efectivamente pagados entre o 1 de xaneiro de 2011 e o 18 de novembro de 2011”.
Artigo 2.
A redacción do segundo parágrafo do artigo 18. Xustificación da subvención, das bases reguladoras da Resolución do 24 de marzo de 201, no inciso que dispón «para cobrar a subvención concedida, o beneficiario deberá presentar un exemplar de toda a documentación xustificativa (orixinal ou copia con valor auténtico), tendo de prazo para presentala ata o 30 de setembro de 2011», pasa a ter a seguinte redacción: «para cobrar a subvención concedida, o beneficiario deberá presentar un exemplar de toda a documentación xustificativa (orixinal ou copia con valor auténtico), tendo de prazo para presentala ata o 18 de novembro de 2011».
Santiago de Compostela, 16 de setembro de 2011.